Úradný vestník L 311 , 14/12/1993 S. 0076 - 0082



Smernica Rady č. 93/93/EHS z 29. októbra 1993 o hmotnostiach a rozmeroch dvoj- a trojkolesových motorových vozidiel RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 100a, so zreteľom na smernicu 92/61/EHS z 30. júna 1992 o typovom schválení dvoj- a trojkolesových motorových vozidiel [1], so zreteľom na návrh Komisie [2], v spolupráci s Európskym parlamentom [3], so zreteľom na stanovisko Hospodárskeho a sociálneho výboru [4], keďže vnútorný trh zahŕňa oblasť bez vnútorných hraníc, v ktorej je zabezpečený voľný pohyb tovaru, osôb, služieb a kapitálu; keďže je potrebné prijať opatrenia vyžadované pre jeho fungovanie; keďže dvojkolesové alebo trojkolesové motorové vozidlá musia vzhľadom k ich hmotnostiam a rozmerom v každom členskom štáte vykazovať určité technické charakteristiky stanovené záväznými opatreniami, ktoré sa navzájom medzi jednotlivými členskými štátmi líšia; keďže v dôsledku týchto rozdielov predstavujú takéto opatrenia prekážku obchodu v spoločenstve; keďže takéto prekážky fungovania vnútorného trhu sa môžu odstrániť vtedy, ak všetky členské štáty príjmu rovnaké požiadavky namiesto svojich vnútroštátnych pravidiel; keďže je potrebné vypracovať harmonizované požiadavky, ktoré sa týkajú hmotností a rozmerov dvojkolesových alebo trojkolesových motorových vozidiel, aby sa mohli na každý typ takého vozidla uplatňovať postupy typového schválenia a typového schválenia komponentu, stanovené v smernici 92/61/EHS; keďže vzhľadom na rozsah a dôsledky akcie navrhovanej v tejto oblasti, sú opatrenia spoločenstva, ktoré sú predmetom tejto smernice nielen potrebné, ale i podstatné v záujme dosiahnutia stanoveného cieľa, ktorým je zavedenie typového schválenia vozidiel v spoločenstve; keďže tento cieľ nemôžu dostatočne dosiahnuť členské štáty jednotlivo; keďže ustanovenia tejto smernice by nemali zaväzovať tie členské štáty, ktoré, neumožňujú dvojkolesovým motorovým vozidlám na svojom území ťahať prípojné vozidlo k tomu, aby zmenili a doplnili svoje pravidlá, PRIJALA TÚTO SMERNICU: Článok 1 Táto smernica spolu s prílohou sa uplatňuje na hmotnosti a rozmery všetkých typov vozidiel definovaných v článku 1 smernice 92/61/EHS. Článok 2 Pre udelenie typového schválenia komponentu z hľadiska hmotností a rozmerov typu dvoj- alebo trojkolesového motorového vozidla a pre podmienky voľného pohybu takýchto vozidiel sa použije postup, ktorý je stanovený v kapitolách II a III smernice 92/61/EHS. Článok 3 Akékoľvek úpravy potrebné k prispôsobeniu požiadaviek príloh technickému pokroku sa prijmú v súlade s postupom stanoveným v článku 13 smernice 70/156/EHS [5]. Článok 4 1. Členské štáty príjmu a uverejnia opatrenia potrebné na dosiahnutie súladu s touto smernicou do 1. mája 1995. Bezodkladne o tom informujú Komisiu. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Od dátumu uvedeného v odseku 1 nesmú členské štáty, z dôvodov spojených s hmotnosťami a rozmermi, zakázať prvýkrát uviesť do prevádzky vozidlá, ktoré sú v súlade s touto smernicou. Ustanovenia uvedené v odseku 1 sa budú uplatňovať od 1. novembra 1995. 3. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 5 Táto smernica je adresovaná členským štátom. V Bruseli 19. októbra 1993 Za Radu predseda R. Urbain [1] Ú. v. ES L 225, 10.8.1992, s. 72. [2] Ú. v. ES C 293, 9.11.1992, s. 1. [3] Ú. v. ES C 337, 21.12.1992, s. 104 a rozhodnutie z 27. októbra 1993 (ešte nebolo uverejnené v úradnom vestníku). [4] Ú. v. ES C 73, 15.3.1993, s. 22. [5] Smernica Rady 70/156/EHS zo 6. februára 1970 o aproximácii právnych predpisov členských štátov týkajúcich sa typového schválenia motorových a ich prípojných vozidiel (Ú. v. ES L 42, 23.2.1970, s. 1), smernica naposledy zmenená a doplnená smernicou 92/53/EHS (Ú. v. ES L 225, 10.8.1992, s. 1). -------------------------------------------------- PRÍLOHA DEFINÍCIE, VŠEOBECNÉ A ŠPECIFICKÉ POŽIADAVKY 1. DEFINÍCIE Na účely tejto smernice. 1.1. dĺžka znamená vzdialenosť medzi dvomi vertikálnymi rovinami kolmými k pozdĺžnej rovine vozidla a dotýkajúcimi sa prednej a zadnej časti vozidla. Všetky komponenty vozidla, najmä akékoľvek pevné komponenty presahujúce smerom dopredu alebo dozadu (nárazníky, blatníky, atď.) sa musia nachádzať medzi týmito dvomi rovinami; 1.2. šírka znamená vzdialenosť medzi dvomi rovinami rovnobežnými s pozdĺžnou rovinou vozidla a dotýkajúcimi sa vozidla na každej strane tejto roviny. Všetky časti vozidla, najmä všetky pevné komponenty presahujúce bočné strany vozidla sa musia nachádzať medzi týmito dvomi rovinami, s výnimkou spätného(ých) zrkadla(iel); 1.3. výška znamená vzdialenosť medzi rovinou podopierajúcou vozidlo a rovnobežnou rovinou dotýkajúcou sa hornej časti vozidla. Všetky pevné komponenty vozidla sa musia nachádzať medzi týmito dvomi rovinami, s výnimkou spätného(ých) zrkadla(iel); 1.4. pozdĺžna rovina znamená vertikálnu rovinu prebiehajúcu rovnobežne so smerom jazdy vozidla dopredu; 1.5. hmotnosť nenaloženého vozidla znamená hmotnosť vozidla pripraveného na normálne použitie a vybaveného takto: - doplnkové vybavenie požadované výhradne pre uvažované normálne použitie, - úplné elektrické vybavenie, vrátane zariadení na osvetlenie a svetelnú signalizáciu dodávaných výrobcom, - prístroje a zariadenie vyžadované zákonom, podľa ktorého bola nenaložená hmotnosť vozidla meraná, - príslušné množstvo kvapalín, aby bola zabezpečená správna činnosť všetkých častí vozidla. Poznámka: palivo a zmes palivo/olej nie je v meraní zahrnutá, ale také komponenty ako akumulátorová kyselina, brzdová kvapalina, chladiace médium a motorový olej musia byť v meraní zahrnuté; 1.6. hmotnosť vozidla v pohotovostnom stave znamená nenaloženú hmotnosť, ku ktorej sa pripočítajú hmotnosti nasledovných komponentov: - palivo: nádrž naplnená aspoň na 90 % objemu stanoveného výrobcom, - doplnkové vybavenie bežne dodávané výrobcom navyše k tomu, ktoré je potrebné k normálnej činnosti (náradie, nosič batožiny, predné okno, ochranné zariadenie, atď.). Poznámka: v prípade vozidla používajúceho zmes palivo/olej: a) keď sú palivo a olej už zmiešané, slovo "palivo" sa musí chápať ako zmes paliva a oleja tohto typu pripravenú vopred; b) keď je palivo a olej plnené samostatne, slovo "palivo" sa musí chápať len ako benzín. V tomto prípade je už olej zahrnutý v meraní nenaloženej hmotnosti; 1.7. hmotnosť vodiča je dohodnutá hodnota zhruba 75 kg; 1.8. technicky prípustná maximálna hmotnosť znamená hmotnosť vypočítanú výrobcom pre špecifické podmienky prevádzky, berúc do úvahy také faktory ako sú pevnosť materiálov, nosnosť pneumatík, atď.; 1.9. maximálna užitočné zaťaženie deklarované výrobcom znamená zaťaženie dosiahnuté odčítaním hmotnosti definovanej v bode 1.6 a hmotnosti vodiča (definovanej v bode 1.7), od hmotnosti definovanej v bode 1.8. 2. VŠEOBECNÉ POŽIADAVKY Počas kontrol musia byť splnené nasledovné požiadavky: 2.1. rozmery sa musia merať u nenaloženého vozidla, s pneumatikami nahustenými na tlak doporučený výrobcom pre nenaloženú hmotnosť; 2.2. vozidlo musí byť vo vertikálnej polohe a kolesá v polohe zodpovedajúcej jazde v priamom smere; 2.3. všetky kolesá vozidla musia spočívať na nosnej rovine, s výnimkou náhradného kolesa. 3. ŠPECIFICKÉ POŽIADAVKY 3.1. Maximálne rozmery 3.1.1. Maximálne rozmery povolené pre dvoj, troj alebo štvorkolesové motorové vozidlá sú nasledovné: 3.1.1.1. | —dĺžka: | 4,00 m, | 3.1.1.2. | —šírka: | 1,00 m pre dvojkolesové mopedy, 2,00 m pre ostatné vozidlá, | 3.1.1.3. | —výška: | 2,50 m. | 3.2 Maximálne hmotnosti 3.2.1. Maximálna hmotnosť pre dvojkolesové motorové vozidlá je technicky prípustná hmotnosť deklarovaná výrobcom. 3.2.2. Maximálna hmotnosť pre troj alebo štvorkolesové motorové vozidlá je nasledovná: 3.2.2.1. trojkolesové motorové vozidlá: 270 kg pre mopedy; 1000 kg pre trojkolky (neberie sa do úvahy hmotnosť trakčných akumulátorov pre elektrické vozidlá); 3.2.2.2. štvorkolesové motorové vozidlá: 350 kg - ľahké štvorkolky; 400 kg - štvorkolky na prepravu osôb, iné než ľahké, 550 kg - štvorkolky na prepravu tovaru, iné než ľahké (neberie sa do úvahy hmotnosť trakčných akumulátorov pre elektrické vozidlá). 3.2.3. Maximálne užitočné zaťaženia deklarované výrobcom pre troj alebo štvorkolesové motorové vozidlá sú nasledovné: 3.2.3.1. trojkolesové mopedy: 300 kg; 3.2.3.2. ľahké štvorkolky: 200 kg; 3.2.3.3. trojkolky: 3.2.3.3.1. na prepravu tovaru: 1500 kg; 3.2.3.3.2. na prepravu osôb: 300 kg; 3.2.3.4. štvorkolky, iné než ľahké: 3.2.3.4.1. na prepravu tovaru: 1000 kg; 3.2.3.4.2. na prepravu osôb: 200 kg; 3.2.4. dvoj-, troj- alebo štvorkolesové motorové vozidlá môžu mať povolené ťahať hmotnosť deklarovanú výrobcom, ktorá nepresahuje 50 % nenaloženej hmotnosti vozidla. --------------------------------------------------